登金山
作者：唐文若
朝代：宋

paragraphs: 江流出岷蜀，萬折東南傾。
茲山若巨舫，勢欲扼滄溟。
天高象教尊，海岳朝百靈。
雲水渺四極，下上涵日星。
朱甍倚霄漢，倒影魚龍驚。
重遊十年舊，挂席鷗鳥輕。
維揚魏公幕，回首劍戟明。
行都望北固，鐵甕高崢嶸。
孤舟繫烟月，六尺僧窗橫。
印師支遠儔，靜對如風鈴。
曠懷憐此翁，得法世慮平。
塵勞霜髮禿，風月冰壺清。
乞詩寫崖壁，指月雙浮萍。